Врз основа на член 59 од Законот за Народната банка на Република Северна Македонија и Одлуката за утврдување потреба од засновање работен однос Бр.04-35664/1 од 31 октомври 2023 година, Народната банка на Република Северна Македонија распишува

**ОГЛАС**

**за вработување во Народната банка на Република Северна Македонија**

1.Народната банка на Република Северна Македонија објавува оглас за вработување на шест (6) извршители, од кои:

* 1 извршител на работното место „помлад супервизор почетен II степен“ во Дирекцијата за теренска супервизија во траење од 1 година;
* 2 извршители во Дирекцијата за финансии, сметководство и контрола, од кои 1 извршител на работното место „помлад сметководител почетен II степен“ во Отсекот за емисионо сметководство и 1 извршител на работното место „помлад сметководител почетен II степен“ во Рефератот за финансиско и материјално сметководство во Отсекот за финансиско – материјални и пресметковни работи, на определено време во траење од 2 години;
* 1 извршител на работното место „помлад програмер“ во Отсекот за програмирање во Дирекцијата за апликации, на определено време во траење од 2 години;
* 1 извршител на работното место „помлад систем инженер“ во Отсекот за поддршка на платните системи во Дирекцијата за ИТ инфраструктура на определено време во траење од 2 години и
* 1 извршител на работното место „хигиеничар почетен степен“ во Отсекот за техничко одржување во Дирекцијата за техничко одржување и обезбедување, на определено време во траење од 1 година.

2.Кандидатите за работните места од точка 1, треба да ги исполнуваат следните општи услови за засновање работен однос, утврдени во Колективниот договор на ниво на Народната банка на Република Македонија: да се државјани на Република Северна Македонија, да се полнолетни, да имаат општа здравствена способност за работното место и да не им е изречена казна забрана за вршење професија, дејност или должност.

3.Покрај општите услови за засновање работен однос утврдени во Колективниот договор на ниво на Народната банка на Република Македонија, кандидатите треба да ги исполнуваат и следните посебни услови:

- за работното место „помлад супервизор почетен II степен“ во Дирекцијата за теренска супервизија, да имаат завршено факултет од областа на правните науки со најмалку 180 кредити (VIБ), да бидат со или без работен стаж, да имаат познавање на англиски јазик, работа со компјутер и познавања од областа на работењето на Народната банка.

Кандидатите за работното место од оваа алинеја ќе бидат тестирани за нивните познавања од областа на работењето на Народната банка (супервизија/надзор и работењето на банките и органи на управување, систем на управување со ризици согласно Законот за банки, подзаконската регулатива за ризици поврзани со работењето на банките и корпоративно управување, организација, основни функции, цели и задачи на Народната банка согласно законот за Народна банка и сл.), англиски јазик и работа со компјутер.

- за работното место „помлад сметководител почетен II степен“ во Отсекот за емисионо сметководство во Дирекцијата за финансии, сметководство и контрола, да имаат завршено факултет од областа на економските науки со најмалку 180 кредити (VIБ), да бидат со или без работен стаж, да имаат познавање на англиски јазик, работа со компјутер, сметководство и познавања од областа на работењето на Народната банка.

Кандидатите за работното место од оваа алинеја ќе бидат тестирани за нивните стручни знаења од областа на сметководството (финансиско сметководство, регулатива од областа на сметководството, данок на личен доход, Закон за Народната банка и познавања на МСФИ).

- за работното место „помлад сметководител почетен II степен“ во Рефератот за финансиско и материјално сметководство во Отсекот за финансиско – материјални и пресметковни работи во Дирекцијата за финансии, сметководство и контрола, да имаат завршено факултет од областа на економските науки со најмалку 180 кредити (VIБ), да бидат со или без работен стаж, да имаат познавање на англиски јазик, работа со компјутер, сметководствени работи и познавања од областа на работењето на Народната банка.

Кандидатите за работното место од оваа алинеја ќе бидат тестирани за нивните стручни знаења од областа на сметководството (финансиско сметководство, регулатива од областа на сметководството, данок на личен доход, Закон за Народната банка и познавања на МСФИ).

- за работното место „помлад програмер“ во Отсекот за програмирање во Дирекцијата за апликации, да имаат завршено факултет од областа на информатичките науки со најмалку 180 кредити (VIБ), да имаат работен стаж најмалку 1 година, да имаат познавање на англиски јазик, одлично владеење на Microsoft развојна околина (MS Visual Studio) и работа со бази на податоци MS SQL сервер.

Кандидатите за работното место од оваа алинеја ќе бидат тестирани за нивното владеење на Microsoft развојна околина, работа со бази на податоци MS SQL сервер и познавања од областа на работењето на Народната банка (цели и задачи на Народната банка од Законот за Народната банка).

- за работното место „помлад систем инженер“ во Отсекот за поддршка на платните системи во Дирекцијата за ИТ инфраструктура, да имаат завршено факултет од областа на техничко-технолошките или информатичките науки со најмалку 180 кредити (VIБ), да имаат работен стаж најмалку 1 година, да имаат познавање на платниот промет во земјата, познавање на ИТ хардвер, Microsoft Windows Server архитектура, TCP/IP LAN и WAN технологии, Cisco IOS, рутирање (routing), switching, VPN-и и заштитни ѕидови (firewalls), SAN технологии и RAID архитектури, системи за управување со бази на податоци (Oracle и Microsoft SQL Server), PKI инфраструктура, SWIFT архитектура и инфраструктура, одлично познавање на англиски јазик и познавања од областа на работењето на Народната банка (улогата на Народната банка во платните системи).

Кандидатите за работното место од оваа алинеја ќе бидат тестирани за нивните познавања на платниот промет во земјата, познавање на ИТ хардвер, Microsoft Windows Server архитектура, TCP/IP LAN и WAN технологии, Cisco IOS, рутирање (routing), switching, VPN-и и заштитни ѕидови (firewalls), SAN технологии и RAID архитектури, системи за управување со бази на податоци (Oracle и Microsoft SQL Server), PKI инфраструктура, SWIFT архитектура и инфраструктура, англиски јазик и познавања од областа на работењето на Народната банка.

- за работното место „хигиеничар почетен степен“ во Отсекот за техничко одржување во Дирекцијата за техничко одржување и обезбедување, да имаат завршено основно или средно училиште и да бидат со или без работен стаж.

4.Кандидатите за работните места од точка 1 треба да достават:

* пријава и изјава за согласност за обработка на лични податоци;
* кратка биографија;
* препораки за професионално искуство и меѓучовечки односи од претходните и тековните работодавачи;
* доказ за државјанство издаден од надлежниот орган на Република Северна Македонија;
* потврда од надлежен орган (Централен регистар на Република Северна Македонија или надлежен суд) којашто изречно ќе гласи дека на лицето не му е изречена казна, забрана за вршење професија, дејност или должност, не постара од шест месеци пред денот на поднесувањето на пријавата (други потврди коишто нема да гласат согласно со наведеното, нема да се прифаќаат);
* диплома или уверение за завршено образование;
* доказ за работен стаж задолжително за работното место од точката 1 алинеја 3 и 4, а за останатите работни места од точката 1 само доколку го имаат, од Фондот за пензиското и инвалидското осигурување на Република Северна Македонија (други потврди од Агенцијата за вработување нема да се прифаќаат);
* кандидатите за работните места од точка 1 алинеја 2 и 3 треба да достават доказ за познавање на англискиот јазик (уверение, потврда, друг документ, или свидетелство од образовна институција како доказ дека се учело англиски јазик) и
* кандидатите за работните места од точка 1 алинеја 2 треба да достават и доказ за познавање работа со компјутер (уверение, потврда, друг документ, или свидетелство од образовна институција како доказ дека се учело работа со компјутери).

Сите докази може да бидат доставени во копија.

5.Работното време, во работната недела за работните места од точка 1 алинеја 1, 2 и 3 започнува помеѓу 8,00 и 9,00 часот, а завршува помеѓу 16,00 и 17,00 часот.

Работното време во работната недела за работното место од точка 1 алинеја 4 е организирано во смени според распоред по 8 часа, помеѓу 7,00 и 21,00 часот.

Работното време во работната недела за работното место од точка 1 алинеја 5 започнува во 7,00 часот, а завршува во 15,00 часот.

6.Во согласност со Колективниот договор на ниво на Народната банка, со кандидатите кои ќе засноваат работен однос на работните места од точка 1 алинеја 1, 2 и 5, кои имаат работен стаж и за првпат склучуваат договор за вработување со Народната банка, ќе се склучи договор за вработување на определено време со вршење пробна работа во времетраење од 1 месец, а доколку кандидатите немаат работен стаж, ќе се склучи договор за вработување на определено време со вршење на приправнички стаж во времетраење од најмногу 12 месеци, односно 6 месеци за работното место од точка 1 алинеја 5.

Со кандидатите кои ќе засноваат работен однос на работното место од точка 1 алинеја 3 и 4, кои за првпат склучуваат договор за вработување со Народната банка, ќе се склучи договор за вработување на определено време со вршење пробна работа во времетраење од 1 месец.

7.Договорот за вработување склучен на определено време, може да се продолжи со анекс кон Договорот, во согласност со одредбите од Законот за работните односи.

8.Висината на основната (нето) плата за работните места од точка 1 алинеја 1 и 2 изнесува 38.526,00 денари, додека за време на пробната работа висината на основната (нето) плата изнесува 50% од основната (нето) плата, односно 19.722,00 денари, а за време на приправничкиот стаж изнесува 70% од основната (нето) плата, односно 27.238,00 денари.

Висината на основната (нето) плата за работното место од точка 1 алинеја 3 и 4 изнесува 48.970,00 денари, додека за време на пробната работа висината на основната (нето) плата изнесува 50% од основната (нето) плата, односно 24.945,00 денари.

Висината на основната (нето) плата за работните места од точка 1 алинеја 5 изнесува 21.633,00 денари, додека за време на пробната работа висината на основната (нето) плата изнесува 50% од основната (нето) плата, односно 9.075,00 денари, а за време на приправничкиот стаж изнесува 70% од основната (нето) плата, односно 14.825,00 денари.

9. Рокот за доставување на документите изнесува 7 работни дена, сметано од наредниот ден од денот на објавувањето на огласот.

10. Изборот на работниците кои ќе засноваат работен однос во Народната банка ќе се изврши во рок од 45 дена по истекот на рокот за пријавување.

11. Ненавремената и некомплетната документација нема да биде разгледувана.

12. Пријавата и Изјавата за согласност за обработка на личните податоци[[1]](#footnote-1) се објавени на интернет-страницата на Народната банка на Република Северна Македонија.

Бараните документи да се достават до Архивата на Народната банка на Република Северна Македонија на бул. „Кузман Јосифовски-Питу“ бр. 1, Скопје.

 **Народна банка на Република Северна Македонија**

1. Народната банка може да контактира со претходните и со тековните работодавачи за професионалното искуство на кандидатите и за нивните меѓучовечки односи. [↑](#footnote-ref-1)